
	Παρουσίαση του βιβλίου του Λεύκιου Ζαφειρίου

Παραλειπόμενα  και  συμπληρώματα

στη  βιογραφία  του  Ανδρέα Κάλβου

στο Σπίτι της Κύπρου

Πολλοί ήταν οι άνθρωποι των Γραμμάτων, φίλοι και συνεργάτες του διακεκριμένου ποιητή, πεζογράφου, ανθολόγου και γραμματολόγου Λεύκιου Ζαφειρίου, οι οποίοι παρακολούθησαν, τη Δευτέρα 26 Νοεμβρίου 2018, στο Σπίτι της Κύπρου στην Αθήνα, την παρουσίαση της μελέτης του, με τίτλο Παραλειπόμενα και συμπληρώματα στη βιογραφία του Ανδρέα Κάλβου, που κυκλοφορεί από τις Εκδόσεις Εν Τύποις. 

Τον κ. Ζαφειρίου καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας δρ Νάντια Στυλιανού. Προλογίζοντας την εκδήλωση, η κ. Στυλιανού αναφέρθηκε στη μακρόχρονη και γόνιμη έρευνα του ακούραστου, όπως τον χαρακτήρισε, μελετητή, ο οποίος έχει συγκεντρώσει πολύτιμο αρχειακό υλικό, με επισημάνσεις, βιογραφικές παρατηρήσεις και βιβλιογραφικές συμπληρώσεις, συνδράμοντας στην περαιτέρω έρευνα και ανοίγοντας ένα πλατύτερο παράθυρο στο ποιητικό σύμπαν του Ανδρέα Κάλβου.

 Σε σύντομη παρέμβασή του, ο πρώην Πρόεδρος της Ακαδημίας Αθηνών κ. Θανάσης Βαλτινός, αφού αναφέρθηκε στον ποιητικό λόγο και την πεποιημένη γλώσσα του Ανδρέα Κάλβου, επεσήμανε τη συμβολή του Λεύκιου Ζαφειρίου  στον εμπλουτισμό των αποτελεσμάτων της έρευνας για τον βίο και της εργογραφία του Ζακύνθιου ποιητή.

Για το βιβλίο μίλησαν, ο ποιητής και βιβλιογράφος κ. Δημήτρης Δασκαλόπουλος και ο κριτικός λογοτεχνίας κ. Αλέξης Ζήρας.
Ο κ. Δασκαλόπουλος παρατήρησε ότι το βιβλίο συγκροτείται από επιμέρους προσθήκες και διορθώσεις στην έως τώρα διαμορφωμένη βιογραφία του ποιητή. Πρόκειται, είπε, για ψηφίδες που αρτιώνουν την εικόνα για τον βίο του Κάλβου, προσθέτοντας ταυτόχρονα πληθώρα άλλων συναφών πληροφοριών για πρόσωπα και θέματα της εποχής που έζησε και έδρασε ο ποιητής. Όπως ανέφερε, η γεύση που αποκομίζει ακόμη και ο αμύητος αναγνώστης του βιβλίου, είναι οι καταιγιστικές πληροφορίες και τα στοιχεία, όχι μόνον για τον Κάλβο και τη ζωή του, αλλά και για τις κοινωνικές, πολιτικές και πολιτισμικές συνθήκες της ζωής στα Επτάνησα και στις χώρες από τις οποίες πέρασε ή στις οποίες έζησε, έστω και για λίγο, ο Ανδρέας Κάλβος.
Ο τίτλος του νέου βιβλίου του Λεύκιου Ζαφειρίου, επεσήμανε ο κ. Ζήρας, δηλώνει το κεντρικό ζητούμενο του εγχειρήματος, που ανέλαβε εδώ και αρκετά χρόνια ο συγγραφέας: τη σύνταξη μιας τεκμηριωμένης  βιογραφίας του Κάλβου. Τα παραλειπόμενα και συμπληρώματα, πρόσθεσε, ελέγχουν και διορθώνουν στοιχεία ερευνητικά που προηγήθηκαν και που πέρασαν στην εισαγωγή ή στα σχόλια της έκδοσης της Αλληλογραφίας του Κάλβου από το Μουσείο Μπενάκη (2014), με βασικό επιμελητή τον συγγραφέα και εκτενή του Δημήτρη Αρβανιτάκη, της οποίας αποτελεί θεραπευτική ή βελτιωτική επισκόπηση. Όπως ανέφερε, χαρακτηριστικά, η σχέση του Ζαφειρίου με τον Κάλβο δεν είναι απλώς σχέση απρόσωπης έρευνας, καθώς όποιος διατρέξει απλά τα κείμενά του θα αντιληφθεί ότι ακολουθεί τα ίχνη του Κάλβου με μια διάθεση μυστικής ενσυναίσθησης.

Τόσο ο κ. Δασκαλόπουλος όσο και ο κ. Ζήρας, συμμεριζόμενοι το ευαγγελιζόμενο όραμα του κ. Ζαφειρίου, επεσήμαναν την ανάγκη για τη σύνταξη μιας βιογραφίας του Ανδρέα Κάλβου, βασισμένης σε ασφαλή και διασταυρωμένα τεκμήρια σε έγκυρη βιβλιογραφία και αρχειακή έρευνα.
Όπως ο ίδιος ο συγγραφέας ανέφερε, μέσα από μια μελλοντική και έγκυρη βιογραφία, θα έχουμε την εικόνα της ζωής του ποιητή, η οποία θα αφηγείται τα σχετικά με την παιδεία του, το δημιουργικό έργο του, τις θρησκευτικές του αντιλήψεις, τα ταξίδια του, την οικογένειά του, τους φίλους του και τις ερωτικές του σχέσεις. Ακόμη, μέσα από τις μαρτυρίες του ίδιου, θα αναδύονται οι σκέψεις του για τη συγγραφή, όπως και για άλλα ζητήματα που τον απασχολούσαν.

27 Νοεμβρίου 2018

